***III Profesionālās tālākizglītības programmas - 3. kvalifikācijas līmenis***

**Ēku būvtehniķis**

***Profesionālās darbības pamatuzdevumi***

Ēku būvtehniķis:

* plāno, organizē un uzrauga izpildītāju darbu, kas veic ēkas nesošo un norobežojošo konstrukciju būvniecību, nojaukšanu vai nomaiņu atbilstoši būvprojektam.

***Darba apstākļi***

Atkarībā no celtniecības objekta (biroji, mājokļi, sporta būves) ēku būvtehniķis strādā gan iekštelpās, gan ārā un ir pakļauts nelabvēlīgiem laika apstākļiem. Darbā mēdz būt caurvējš, paaugstināta putekļu koncentrācija gaisā. Ēku būvtehniķis strādā astoņu stundu darba dienu, bet, lai nodrošinātu būvprojekta nodošanu noteiktos termiņos, dažkārt strādā virsstundas vai arī brīvdienās.

***Darba iespējas***

Ēku būvtehniķis strādā būvuzņēmumos, kas nodarbojas ar dažāda veida ēku būvniecības, atjaunošanas, pārbūves vai restaurācijas darbiem, vai strādā individuāli kā pašnodarbināta persona vai individuālais komersants.

***Profesionāli svarīgas īpašības un prasmes:***

* praktiskums, apķērība;
* izlēmība, patstāvīgums;
* spēja noteikt ēku būvdarbiem nepieciešamo darbaspēka patēriņu un darbaspēka kvalifikāciju;
* spēja izprast ēkas konstrukciju savstarpējo mijiedarbību un dažādu būvkonstrukciju savienojumus;
* spēja novērtēt būvmateriālu un būvizstrādājumu kvalitāti, atbilstību būvprojektā noteiktajiem parametriem;
* prasme komunicēt un motivēt darbiniekus kvalitatīvai būvdarbu veikšanai.